Diari Oficial de la Generalitat Valenciana


Sumari del DOGV 3900, del 19-12-2000 (2000/9599)

RESOLUCIÓ de 6 de novembre de 2000, del conseller d'Obres Públiques, Urbanisme i Transports, per la qual s'aprova definitivament el pla especial de connexió de les CN-332 i A-7 amb la via Parc, del Pla General d'Ordenació Urbana d'Alacant.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3900

Data del DOGV
:   19-12-2000

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2000/9599


Data del document
:   06-11-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Alacant
    * pla d'urbanisme

RESOLUCIÓ de 6 de novembre de 2000, del conseller d'Obres Públiques, Urbanisme i Transports, per la qual s'aprova definitivament el pla especial de connexió de les CN-332 i A-7 amb la via Parc, del Pla General d'Ordenació Urbana d'Alacant. [2000/M9599]
  
Vist l'expedient relatiu al pla especial de connexió de les CN-332 i A-7 amb la via Parc, del Pla General d'Ordenació Urbana d'Alacant, i del qual resulten els següents
  
Antecedents de fet
  
1. L'ajuntament, en sessió plenària celebrada el dia 15 de maig de 1998, acordà la seua aprovació provisional, després de complir els tràmits d'exposició pública, per mitjà d'anuncis apareguts en el Diari Oficial de la Generalitat Valenciana de 16 de gener de 1998 i en un dels diaris de major difusió provincial l'11 de desembre de 1997, i es van presentar tres al·legacions.
  
2. La documentació està integrada per memòria, annexos justificatius i plans de projecte.
  
3. Consten en l'expedient els següents informes sectorials:
  
a) Demarcació de carreteres de l'estat (Unitat de Carreteres d'Alacant) del Ministeri de Foment, de data 6 de març de 1998, que emet un informe favorable del projecte, encara que sotmet a autorització prèvia l'execució de les obres que afecten la intersecció amb la CN-332.
  
 b) Oficina del Pla de Carreteres de la Comunitat Valenciana, Divisió de Carreteres de la Direcció General d'Obres Públiques de la COPUT, de data 27 d'abril de 1998, que emet un informe favorable amb observacions.
  
 c) Servei de Planificació de la Divisió de Recursos Hidràulics de la Comunitat Valenciana, de la Direcció General d'Obres Públiques de la COPUT, de data 22 de setembre de 1998, que emet un informe favorable de la compatibilitat del projecte amb la planificació hidràulica efectuada per la COPUT.
  
d) Confederació Hidrogràfica del Xúquer, del Ministeri de Medi Ambient, de data 23 de febrer de 1998, sobre el projecte de canalització dels barrancs d'Orgègia i Juncaret.
  
4. La Comissió Territorial d'Urbanisme, en sessió celebrada el dia 15 de febrer de 1999, emeté un informe favorable del pla especial de connexió de les CN-332 i A-7 amb la via Parc del municipi d'Alacant, encara que supedita la seua remissió al conseller d'Obres Públiques, Urbanisme i Transports, a la rectificació de les observacions assenyalades en l'informe de 23 de febrer de 1998, de la Confederació Hidrogràfica del Xúquer referides al projecte de canalització dels barrancs d'Orgègia i Juncaret i a més a més s'hauran de concretar les afeccions que les infraestructures determinen en la sectorització de l'anomenat PAU-3 i en la classificació dels sòls limítrofs al seu traçat.
  
5. Posteriorment, amb data 12 de juliol de 1999, l'ajuntament remet nova documentació amb l'objecte de corregir les observacions assenyalades en el referit acord de la CTU d'Alacant de data 15 de febrer de 1999, que es concreta en informe dels serveis tècnics municipals en el qual es remet a l'expedient d'homologació del PAU-3, l'adequació de l'àmbit per a adaptar-se al nou traçat de les infraestuctures.
  
D'una altra banda, en el mateix acord s'establia la conveniència d'obtenir pronunciament favorable de la Confederació Hidrogràfica del Xúquer sobre les seues objeccions a la falta de «justificació hidràulica de suficiència» de les seccions de canalització, a l'efecte del qual se sol·licità un informe a la Divisió de Recursos Hidràulics de la Direcció General d'Obres Públiques d'aquesta conselleria, com a redactora del projecte corresponent, en data 21 de juliol de 2000, i el va emetre en data 15 de setembre de 2000, del tenor literal següent:
  
«La Conselleria d'Obres Públiques, Urbanisme i Transports redacta el projecte de canalització dels barrancs de l'Albufereta, Juncaret i Orgègia en juny de 1998 en el qual es recullen les directrius del pla especial de connexió de la N-332 i A-7 amb la via Parc, pel que fa a les alineacions dels eixos viaris i dels barrancs Albufereta, Juncaret i Orgègia.
  
Quant al capítol hidrològic es dóna compliment a les recomanacions del Pla Hidrològic de Conca i es determinen els cabals associats a avingudes amb període de retorn de 200 anys.
  
Realitzats els tràmits oportuns, informació pública i declaració d'impacte ambiental se sol·licita autorització, per a ocupació del domini públic hidràulic afectat per les obres, a la Confederació Hidrogràfica del Xúquer el 23 d'octubre de 1998, i emet aquesta l'autorització per a l'execució de les obres el 4 de març de 1999, d'acord amb el projecte bàsic esmentat.
  
Les obres s'han licitat per trams i el que es refereix a l'àmbit del pla parcial entre la N-332 i via Parc, es troba actualment en execució.»
  
A la vista de la nova documentació aportada per l'ajuntament en relació amb l'anterior acord transcrit de la Comissió Territorial d'Urbanisme, la Comissió Informativa d'Urbanisme en sessió celebrada el dia 18 de setembre de 2000, considerà que es donava compliment a l'esmentat acord, i per tant procedia la seua remissió al conseller d'Obres Públiques, Urbanisme i Transports.
  
Fonaments de dret
  
1. la tramitació ha sigut correcta, conforme amb el que estableix l'article 38 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara en avant LRAU).
  
La documentació està suficientment completa, a l'efecte del compliment del que preceptuen els articles 24 i 27 de la LRAU.
  
2. Aquest pla especial es redacta en desenvolupament del planejament general vigent en el municipi. El seu objecte és definir, en fase d'avantprojecte de traçat, la connexió viària entre les carreteres N-332 i A-7 amb la via Parc prevista en el Pla General, i s'adequa al projecte de canalització dels barrancs d'Orgègia i Juncaret ja redactat des de 1993, pel Servei de Planificació de la Divisió de Recursos Hidràulics de la Direcció General d'Obres Públiques de la Conselleria d'Obres Públiques, Urbanisme i Transports.
  
3. Les determinacions contingudes en el pla especial es consideren correctes des del punt de vista de les exigències de la política urbanística i territorial de la Generalitat, tal com recull l'article 40.1.C de la LRAU i el seu objecte satisfer els fins públics establits en l'article 12.E de la LRAU, sobre definició i protecció d'infraestructures.
  
4. Respecte a la competència per a l'aprovació de l'expedient, el conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva dels instruments de planejament, de conformitat amb el que estableix l'article 39.1 de la LRAU, en relació amb l'article 6.D del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals mencionats i altres de general i pertinent aplicació, resolc:
  
Aprovar definitivament el pla especial de connexió de les CN-332 i A-7 amb la via Parc, del Pla General d'Ordenació Urbana d'Alacant.
  
Aquesta resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Contra aquesta resolució, que posa fi a la via administrativa, es podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que disposen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que puga exercir qualsevol altre recurs que estime oportú.